**WannaCry** (syn. WannaCrypt, WanaCrypt0r 2.0, Wanna Decryptor, v preklade *Chceš plakať*) je počítačový ransomware napádajúci počítače so systémom Microsoft Windows. Útok od 12. mája 2017 do teraz je považovaný za najničivejší a najagresívnejší útok svojho druhu (predbieha aj vírus ILoveU). Po nakazení počítača zašifruje údaje na pevnom disku a žiada platbu v hodnote 300 USD (270 EUR) v bitcoinoch na odblokovanie súborov (po skončení konečného termínu sa cena zvýši až do 2000 USD / 1800 EUR). Vírus sa šíri od piatku 12. mája 2017. Vírus dosiaľ nainfikoval viac ako 250 000 počítačov vo viac ako 150 krajinách sveta. Najrozšírenejší je v Rusku, Ukrajine, Indii a Taiwane.

Väčšina ransomvéru sa do počítača dostane e-mailom, linkami alebo reklamami. Avšak nie je známa presná metóda šírenia vírusu WannaCry. Vírus využíva 'EtheralBlue exploit' a 'DoublePulsar backdoor', ktoré údajne vyvinula NSA. 14. mája 2017 bola kvôli tomuto vírusu vydaná aktualizácia na systémy Windows, dokonca aj na nepodporované systémy ako napríklad Windows XP.

Kyber-útok
----------

Mapa zobrazujúca infikované krajiny (červená) a neinfikované krajiny (šedá) vírusom WannaCry do dňa 15. mája 2017
Po nainštalovaní WannaCry, najprv skontroluje prítomnosť „kill switch". Ak nie je nájdený, ransomware zašifruje dáta na počítači a pokúsi sa vyslať inštalačné súbory po sieti. Ako pri každom ransomware, zobrazí sa správa informujúca užívateľa o nakazení a žiada výkupné v hodnote 300 USD (270 EUR) alebo 600 USD (540 EUR) v internetovej mene Bitcoin do troch alebo siedmych dní.

Počítače, ktoré si nenainštalovali bezpečnostný update od Microsoftu sú napadnuteľné. Vysoké riziko napadnutia majú staršie systémy, ako napríklad Windows XP - pretože nemajú špeciálne bezpečnostné aktualizácie. Microsoft Windows však vydal aktualizáciu na Windows XP aj niektoré staršie ale používané verzie Windows.

Útočník nie je zatiaľ známy. Je potvrdené, že útočník za 5 dní zarobil na víruse vyše 73 000 USD (64 870 EUR).

EternalBlue & DoublePulsar
--------------------------

EternalBlue, hlavná súčasť WannaCry, bola vydaná hackerskou skupinou 'The Shadow Brokers' dňa 14. apríla 2017 spolu s ďalšími hackerskými nástrojmi získaných z tzv. 'Equation Group' (sk. Rovnicová skupina), údajne pochádzajúca z americkej organizácie NSA. EternalBlue využíva zraniteľnosť protokolu SMB (Server Message Block), ktorá bola opravená aktualizáciou MS17-010,. Update bol vydaný pre všetky verzie Windows 14. marca 2017. Údajne, EternalBlue nie je funkčný v systéme Windows 10.

Od 21. apríla 2017 sa šíri backdoor DoublePulsar, ktorý už 4 dni na to nainfikoval viac ako 100 000 počítačov pričom počet nainfikovaných počítačov rastie exponenciálne každý deň. EternalBlue aj DoublePulsar boli použité naraz v útoku WannaCry.

Dopad
-----

Vírus WannaCry mal aj má obrovský dopad na nie len osobné počítače. WannaCry nainfikoval Národnú zdravotnícku službu v Spojenom kráľovstve - museli byť zrušené mnohé naplánované operácie. Vírus spôsobil aj niekoľko hodinovú odstávku mobilnej siete O2 Telefónica v Španielsku, taktiež aj problémy s dopravou keď boli napadnuté železničné počítače Deutsche Bahn a aerolinky LATAM Airlines. Medzi ďalšie významné firmy nainfikované vírusom WannaCry sú Renault, FedEx alebo Sberbank.

Na Slovensko sa vírus dostal nedávno, no zasiahol už Fakultnú nemocnicu v Nitre. Na Slovensku nie je situácia závažná, no nie je nulová.

Referencie
----------

1. ↑   Cyber-attack: Europol says it was unprecedented in scale. *BBC News*, 2017-05-13. Dostupné online [cit. 2017-05-17]. (po anglicky)
2. ↑   NHS cyber attack: Everything you need to know about 'biggest ransomware' offensive in history. *The Telegraph*. Dostupné online [cit. 2017-05-17]. (po anglicky)
3. ↑   Microsoft release Wannacrypt patch for unsupported Windows XP, Windows 8 and Windows Server 2003 - MSPoweruser. *MSPoweruser*, 2017-05-13. Dostupné online [cit. 2017-05-17]. (po anglicky)
4. ↑   NSA-leaking Shadow Brokers just dumped its most damaging release yet. *Ars Technica*. Dostupné online [cit. 2017-05-17]. (po anglicky)
5. ↑   *Microsoft Security Bulletin MS17-010 - Critical* [online]. technet.microsoft.com, [cit. 2017-05-17]. Dostupné online. (po anglicky)
6. ↑   Twitter Status zamestnankyne Windowsu. *Twitter*. Dostupné online [cit. 2017-05-17].
7. ↑  MARSH, Sarah. The NHS trusts hit by malware – full list. *The Guardian*, 2017-05-12. Dostupné online [cit. 2017-05-17]. ISSN 0261-3077. (po anglicky)
8. ↑  JANÉ, Carmen. Un ataque informático masivo con 'ransomware' afecta a medio mundo. *El Periódico*, 2017-05-12. Dostupné online [cit. 2017-05-17]. (po španielsky; kastílsky)
9. ↑   Hacker-Angriff: Weltweite Cyberattacke trifft Computer der Deutschen Bahn. *Frankfurter Allgemeine Zeitung*, 2017-05-13. Dostupné online [cit. 2017-05-17]. ISSN 0174-4909. (po nemecky)
10. ↑   *Subscribe to read* [online]. www.ft.com, [cit. 2017-05-17]. Dostupné online. (po anglicky)
11. ↑  LIY, Macarena Vidal. Putin culpa a los servicios secretos de EE UU por el virus ‘WannaCry’ que desencadenó el ciberataque mundial. *EL PAÍS*, 2017-05-15. Dostupné online [cit. 2017-05-17]. (po španielsky; kastílsky)
12. ↑  TREND.SK. Hackerský útok zasiahol aj Fakultnú nemocnicu v Nitre. *www.etrend.sk*. Dostupné online [cit. 2017-05-17].

Zdroje
------

* *Tento článok je čiastočný alebo úplný preklad článku WannaCry ransomware attack na anglickej Wikipédii.*
* *Tento článok je čiastočný alebo úplný preklad článku WannaCry na anglickej Wikipédii.*